Yle Urheilu kertoi aiemmin Suomen erikoisimmasta dopingnäytehuijauksesta, jossa miesurheilijan virtsanvaihto pikkuveljensä kanssa paljastui vasta viisi vuotta myöhemmin. Nyt Suomen antidopingtoimikunnan lääketieteellinen johtaja Timo Seppälä kertoo toisesta erikoisesta virtsanvaihtotempusta.

Suomalainen urheilijapariskunta yritti höynäyttää dopingtestaajia varsin erikoisella tavalla 1990-luvun lopulla.

Nainen oli menestynyt voimailulajin urheilija, sillä hänellä oli Timo Seppälän mukaan pari maailmanmestaruutta.

- Hänen vähemmän menestynyt aviomiehensä oli samoissa kisoissa eri sarjassa, ja molemmat joutuivat yllättäen testattaviksi. He antoivatkin näytteen samoissa tiloissa, ja molemmat pitivät huolta omasta näytepurkistaan.

Seppälän mukaan naisen näyte sisälsi anabolisia steroideja, mutta miehen dopingnäyte oli puhdas.

- Jotta menestyneen naisurheilijan ura ei olisi mennyt pieleen, he selittivät, että testitilanteessa heidän näytteensä olivat menneet sekaisin, kun he keskustelivat. Eli positiivinen näyte olikin itse asiassa mieheltä, joka auliisti myönsi käyttäneensä epämääräisiä ”Amerikan vitamiineja”.

Pariskunnan virtsanvaihtotemppu kuitenkin epäonnistui.

- Kun positiivinen näyte tutkittiin hormonien osalta, totesimme, että se on naisen virtsaa. Tapaus oli myös urheilun oikeusturvalautakunnassa, ja siellä moni ei voinut olla pidättelemättä hymyään, kun urheilijapari ensin vakuuttavasti esitti asiansa, mutta pian heille selvisi, että antidopingtoimikunta oli tutkinut myös hormonit.

Seppälän mielestä pariskunta kuitenkin yritti hoitaa asian ”aika hienosti”.

- Pienemmän vahingon kärsivä yritti ottaa syyt niskoilleen. Tilanne on vastaava, jos mies tai nainen ajaa ylinopeutta ja miehellä on isot tulot ja naisella pienet, niin miksei yritetä väittää, että nainen ajoi.

Seppälän mukaan suomalaisurheilijat ovat yrittäneet vaihtaa virtsaa dopingtesteissä muillakin tavoin.

- Tyhjiä näytepurkkeja on ollut rivissä, ja ne ovat mukamas vahingossa kaatuneet. Kun valvoja on kiinnittänyt niihin huomiota, sinä aikana urheilija on yllättäen antanut näytteen, vaikka hänen sepaluksensa on ollut kiinni, Seppälä naurahtaa.